S-251/2008

Mál þetta, sem var dómtekið í gær, höfðaði sýslumaðurinn á Akureyri hér fyrir dómi 15. september 2008, gegn Z;

„fyrir líkamsmeiðingar af gáleysi og umferðarlagabrot, með því að hafa miðvikudaginn 9. apríl 2008, ekið bifreiðinni RB-173, allt of hratt og óvarlega miðað við aðstæður austur Borgarbraut á Akureyri, þar sem hann ók mjög ógætilega framúr tveimur bifreiðum í beygju skammt frá gatnamótunum við Dalsbraut, á alltof miklum hraða og þrátt fyrir að yfirborðsmerkingar á veginum bönnuðu framúrakstur og bifreiðar kæmu á móti, með þeim afleiðingum að hann missti stjórn á bifreiðinni, sem lenti fyrst á tveimur ljósastaurum, fór síðan nokkrar veltur í götukantinum og gangstéttinni við hlið götunnar og endaði á grjótgarði þar skammt frá, en við þetta hlutu tveir farþegar sem voru í bifreið ákærða eftirtalin meiðsli: [X], hlaut brot á þumalfingri hægri handar, bögglingsbrot á cortex, tognunaráverka á háls og brjósthrygg, höfuðhögg og heilahristing og [Y], mjaðmargrindarbrotnaði.

Telst þetta varða við 219. gr. almennra hegningarlaga nr. 19, 1940, og 1. mgr. 5. gr. D lið 2. mgr. 20. gr., 2. mgr. 22. gr. og 1. mgr. og C lið og D lið 2. mgr. 36. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. nefndra umferðarlaga sbr. lög nr. 44, 1993.“

Ákærði hefur komið hér fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, enda í samræmi við rannsóknarskýrslur lögreglu og önnur gögn, er nægilega sannað að hann hafi framið þann verknað, sem honum er gefinn að sök í ákæru og þar er réttilega heimfærður til laga.

Ákærði hefur ekki sætt refsingum. Refsing hans ákveðst fangelsi í 1 mánuð, sem rétt er að skilorðsbinda eins og nánar greinir í dómsorði, og 120.000 krónur í sekt til ríkissjóðs og komi fangelsi í 8 daga í stað sektarinnar verði hún ekki greidd innan fjögurra vikna frá birtingu þessa dóms að telja.

Ákærði hefur gerst sekur um mjög vítaverðan akstur og ber því samkvæmt 1. mgr. 101. gr. umferðarlaga nr. 50, 1987, með áorðnum breytingum, að svipta hann ökurétti. Ákveðst sviptingartíminn eitt ár frá birtingu dómsins að telja.

Sakarkostnaður samkvæmt yfirliti rannsóknara nemur 80.487 krónum, 32.987 krónur þar af eru vegna töku blóðsýnis úr ákærða og rannsóknar á því, en sú rannsókn leiddi ekki til sérstakra sakargifta á hendur ákærða. Verður honum því ekki gert að greiða þann hluta sakarkostnaðarins, en hann dæmdur til greiðslu kostnaðar við öflun áverkavottorða tjónþola, annarra en hans sjálfs, sem nemur samtals 32.500 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, Z, sæti fangelsi í 1 mánuð og greiði 120.000 krónur í sekt til ríkissjóðs. Fresta ber fullnustu fangelsisrefsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Fangelsi í 8 daga komi í stað sektarinnar, verði hún ekki greidd innan fjögurra vikna frá birtingu þessa dóms að telja.

Ákærði er sviptur ökurétti í eitt ár frá birtingu dómsins að telja.

Ákærði greiði 32.500 krónur í sakarkostnað.